ועדת הכספים, כנסת 24, פרוטוקול מספר 102, 2021-10-05 14:00

אלכס קושניר: צהריים טובים, אני מתכבד לפתוח את ישיבת ועדת הכספים בנושא הצעת תקנות התעבורה (תיקון מס' ), התשפ"א-2021.

אלכס קושניר: נציגי הממשלה, בבקשה.

תמר פרידמן: שלום, תמי פרידמן, סגנית היועץ המשפטי במשרד התחבורה.

תמר פרידמן: התוספת הראשונה לתקנות התעבורה קובעת אגרות בעד רישיונות נהיגה.

תמר פרידמן: ב-1 לאוקטובר נכנס לתוקף רישיון עד גיל 70.

תמר פרידמן: המשמעות היא שרישיון נהיגה לדרגות נמוכות – פרטי, אופנוע, רכב עד 12 טון – יחודש עד גיל 70.

תמר פרידמן: לבעלי רישיון מקצועי הוא ימשיך להיות לתקופה של 10 שנים.

תמר פרידמן: ב-8 לדצמבר ועדת הכספים אישרה שבעבור חידוש רישיון נהיגה כזה תשולם אגרה של 510 שקלים ונמצא כי נדרש תיקון נלווה לתיקון הזה לצורך הסדרת מנגנון קיזוז תשלום אגרה ששולמה בעד רישיון נהיגה עד גיל 70 במצב של שינוי דרגת רישיון.

תמר פרידמן: כלומר, אם אדם מוציא רישיון לדרגה נמוכה ולאחר מכן מוסיף דרגה מקצועית אז יבוצע לו קיזוז של התשלום בהתאם למספר השנים שאחז ברישיון, או במקרה שאדם מוותר על הדרגה.

תמר פרידמן: במצב של ויתור על הדרגה עושים התחשבנות.

תמר פרידמן: זה יכול להיות ביוזמת הפרט מכל סיבה שהוא מוצא לנכון.

תמר פרידמן: הרוב המכריע מוותר על זה כשהוא יודע שהוא לא יוכל לעמוד בדרישות רפואיות – בין אם זה בדיקות ראייה – והוא כבר לא זקוק לרישיון הזה לצורכי פרנסה.

אלכס קושניר: ברגע שבן-אדם מוותר על הדרגה הגבוהה יותר שיש לו ועובר לדרגה נמוכה יותר הוא יכול לבוא להתחשבן ולקבל החזר, אני צודק?

תמר פרידמן: לא, מתבצע קיזוז.

תמר פרידמן: אני אותיר לברוני מהאגף הכלכלי אצלנו להסביר בדיוק את החישוב, אבל לא מבוצע החזר אלא מבוצע קיזוז, ובכל מקרה יש מחיר מינימום של 10 שקלים אגרה שהם משלמים אותה.

ברוניסלבה חירמן: אנחנו מדברים על מנגנון קיזוז במצב שאדם ששילם בעד רישיון לתקופה של עד גיל 70, כל אחד בהתאם לגיל שבו הוא האריך את רישיון הנהיגה לדרגות הנמוכות.

ברוניסלבה חירמן: אם לאחר "איקס" שנים – 10 שנים נניח לצורך העניין – הוא מוציא רישיון לדרגה יותר גבוהה, לדרגה מקצועית, הוא צריך להוציא רישיון נהיגה חדש, כאשר הרישיון המקצועי הוא לתקופה של עד 10 שנים.

ברוניסלבה חירמן: במצב כזה מתבצעת אתו התקזזות, כאשר האגרה לרישיון המקצועי לתקופה של 10 שנים היא 438 שקלים.

ברוניסלבה חירמן: אם מדובר בתקופה יותר קצרה – נניח שהוא היה בן 53, אז הוא צריך לעשות את הרישיון המקצועי ל-7 שנים – אז האגרה עוד יותר נמוכה.

ברוניסלבה חירמן: במצב כזה מחושבת יתרה לא מנוצלת מהאגרה שהוא שילם עד גיל 70.

ברוניסלבה חירמן: היתרה הלא מנוצלת מקוזזת מהאגרה שהוא צריך לשלם לרישיון המקצועי, כשהאגרה המינימלית שהוא ישלם היא 10 שקלים.

ברוניסלבה חירמן: לא יכול להיות מצב שהוא ישלם פחות מ-10 שקלים.

ברוניסלבה חירמן: זה מנגנון הקיזוז.

ברוניסלבה חירמן: במצב הפוך, אם היה לו רישיון מקצועי והוא מוותר על הרישיון המקצועי ומאריך את הרישיון הרגיל לדרגות הנמוכות - - -

אלכס קושניר: אבל הרישיון הרגיל הוא גם כך עד גיל 70 לפי התקנות החדשות, לא?

ברוניסלבה חירמן: הוא כלול ברישיון לדרגה הכי גבוהה.

ברוניסלבה חירמן: אין לו שני רישיונות.

ברוניסלבה חירמן: אם הוא החזיק ברישיון מקצועי לדרגה הגבוהה אז הרישיון הזה מוגבל לתקופה של 10 שנים.

אלכס קושניר: זאת אומרת, אם הוא לא מחדש ולא עושה כלום, אחרי 10 שנים אין לו רישיון בכלל?

תמר פרידמן: במידה והוא מחזיק רישיון לדרגה מקצועית.

ולדימיר בליאק: זה 10 שנים או עד גיל 60?

תמר פרידמן: לדרגה מקצועית זה עד גיל 60 כי זה הגיל של ביצוע בדיקות רפואיות לנהגים מקצועיים.

אלכס קושניר: אוקיי.

אלכס קושניר: אז נגיד שהוא החליט לוותר, מה הוא צריך לעשות?

תמר פרידמן: הוא ממלא טופס שהוא רושם שם שהוא מוותר על הדרגה ואז אנחנו מעדכנים אצלנו, ברשות הרישוי.

אלכס קושניר: ומה אתם עושים עם הכסף?

ברוניסלבה חירמן: אם הוא רוצה להאריך את הרישיון הרגיל שלו, הלא מקצועי, עד גיל 70, אז הוא יצטרך לשלם אגרת גיל 70.

אלכס קושניר: אתם לא עושים חישוב הפוך?

ברוניסלבה חירמן: לא.

אלכס קושניר: למה?

תמר פרידמן: זה המנגנון.

אלכס קושניר: אבל המנגנון לא נפל מהר סיני, זו כנראה החלטה.

ברוניסלבה חירמן: כי בעצם מקימים אותו מחדש לגמרי מבחינת המחשוב.

ברוניסלבה חירמן: ברגע שהסתיים הרישיון צריך לטפל בו מחדש.

אלכס קושניר: מה קורה לבן-אדם שמגיע לגיל 60, פג תוקף הרישיון המקצועי שלו והוא רוצה להמשיך עם הרישיון הרגיל?

אלכס קושניר: הוא צריך להנפיק רישיון מחדש?

תמר פרידמן: הוא צריך לעבור בדיקות רפואיות.

תמר פרידמן: ברגע שהוא עובר את הבדיקות הרפואיות הוא מקבל רישיון לשלם.

תמר פרידמן: החל מגיל 60 הרישיון המקצועי מתחדש כל 5 שנים.

אלכס קושניר: אבל היום אתם מאריכים עד גיל 70.

ינון אזולאי: הוא לא רוצה רישיון מקצועי, הוא רוצה לעבור לרגיל.

ברוניסלבה חירמן: אז הוא יוכל לעשות רישיון לעוד 10 שנים וזה יעלה לו 438, פחות מרישיון - - -

תמר פרידמן: בתקנות למעשה קבועות האגורות לתקופות של החל משנה ועד 10 שנים ו-10 שנים ויום.

תמר פרידמן: 10 שנים ויום זה 510 שקלים, 10 שנים זה 438 וכך יורד הסכום.

תמר פרידמן: אז אם הוא ירצה בגיל הזה לוותר על - - -

אלכס קושניר: אני לא מבין למה בן-אדם צריך לשלם אגרה פעמיים.

אלכס קושניר: הוא שילם פעם אחת כשהיה לו רישיון – לצורך העניין בגיל 18 הוא קיבל רישיון נהיגה, שילם, הרישיון הזה עכשיו, לפי התקנות החדשות, תקף עד גיל 70.

ברוניסלבה חירמן: לא.

אלכס קושניר: למה לא?

ברוניסלבה חירמן: כשהוא מוציא לראשונה בגיל 18 אז הרישיון הראשון שלו זה נהג חדש, זה לתקופה של שנתיים.

ינון אזולאי: לא, הוא מתכוון אחרי החדש.

ברוניסלבה חירמן: אז כל רישיון מתחילים מחדש.

אלכס קושניר: הבנתי.

אלכס קושניר: אחרי שנתיים?

ברוניסלבה חירמן: אחרי שנתיים הוא חידש לתקופה של 5 שנים כי החידוש הראשון אחרי התקופה של נהג צעיר בהתאם לתקנות תעבורה הוא 5 שנים.

ברוניסלבה חירמן: הוא שילם אגרה ל-5 שנים, שהיא 200 ומשהו שקל.

ברוניסלבה חירמן: אחרי שהוא סיים את התקופה של 5 השנים הוא יכול לעשות רישיון רגיל עד גיל 70 וישלם 510 שקלים.

אלכס קושניר: שילם.

אלכס קושניר: בגיל 40 החליט שהוא רוצה להיות נהג משאית, מוציא רישיון ל-10 שנים.

ברוניסלבה חירמן: נכון, ואז מתחשבנים אתו.

ברוניסלבה חירמן: אם הוא היה נניח בן 30 כשהוא עשה את הרישיון עד גיל 70 ושילם 510 שקלים, היו לו 40 שנה עד גיל 70, לאחר 10 שנים הוא צריך להוציא רישיון בסך 438 שקלים, הוא זכאי לקיזוז של שלושת-רבעי סכום של 510 שקלים.

אלכס קושניר: הבנתי, אז זה לא פעמיים, בסדר.

אלכס קושניר: מי שהיום, אחרי החידוש, בגיל 60, לא רוצה לחדש את הרישיון המקצועי שלו, יצטרך לעבור בדיקות?

ולדימיר בליאק: כדי להוציא את הרישיון החדש.

תמר פרידמן: יש הצהרות אחרות לנהגים מקצועיים ולנהגים לרכב פרטי.

תמר פרידמן: הבדיקות, גם בדיקות הראייה, הן אחרות.

תמר פרידמן: אז כן, הוא יגיד שהוא מוותר על הדרגה המקצועית והוא מבקש דרגת רכב פרטי, ההצהרות בהתאם יהיו אחרות ואז יאפשרו לו לחדש לרכב פרטי.

אלכס קושניר: אבל אם כל חיי אני לא מוציא רישיון מקצועי ויש לי עכשיו רישיון עד גיל 70 – בגיל 60 אני אצטרך לעבור בדיקה?

תמר פרידמן: לא, כי הבדיקות הרפואיות מוסדרות בתקנות החל מגיל 70 אם יש לך רישיון לדרגה נמוכה.

אלכס קושניר: אבל החל מגיל 70?

תמר פרידמן: החל מגיל 70 אתה תצטרך לעבור בדיקה אצל רופא, למסור לנו טופס שמולה על ידי רופא.

ינון אזולאי: כלומר, אם הוא עבר מהרישיון המקצועי לרישיון הרגיל הוא לא צריך לעבור בדיקה?

תמר פרידמן: נכון, בדיוק.

אלכס קושניר: אני רק רוצה להגיד למען הסדר הטוב.

אלכס קושניר: ביקש ממני אתמול היו"ר הקודם, חה"כ גפני, להדגיש שהנושא הזה עלה כאן בוועדה בקדנציה שלו והוא יזם ודחף את זה, אז הנה הקרדיט שלו.

אלכס קושניר: הנה, אמרתי.

אלכס קושניר: אני גם מברך על כך מאוד, באמת מכול הלב.

ינון אזולאי: יישר כוח.

ינון אזולאי: רציתי לגעת בנקודה הזו, האם יש איזשהו שינוי מפעם שעברה לפעם הזו?

תמר פרידמן: לא.

תמר פרידמן: בפעם הקודמת פשוט הסדרנו את האגרה של ה-510 ועכשיו באנו להסדיר את המנגנון של הקיזוז.

ינון אזולאי: אני רק רוצה לצטט את גיא זוהר מהתוכנית "מהצד השני" של כאן 11.

ינון אזולאי: לפעמים זה מקומם.

ינון אזולאי: היושב-ראש עשה את הדבר הנכון, זה אפילו לא קרדיט, זה דבר של כל הוועדה.

ינון אזולאי: השרה מרב מיכאלי בפוסט בפייסבוק: "מתנה ממני אליכם לכבוד השנה החדשה.

ינון אזולאי: רפורמה חדשה.

ינון אזולאי: מ-1 באוקטובר לראשונה לא צריך לחדש את רישיון הנהיגה פעם בעשור.

ינון אזולאי: בפעם הבאה שתחדשו זה יהיה תקף עד גיל 70.

ינון אזולאי: צעד אחר צעד אנחנו משנות את המציאות שלכן/שלכם".

ינון אזולאי: גיא זוהר – חתיכת מתנה – מביא שזה עבר פה, בוועדת הכספים, ב-8 בדצמבר 2020, והוגש על ידי השרה הקודמת.

ינון אזולאי: למה בדיוק היא חוגגת?

ינון אזולאי: הוא שואל, על מה היא מדברת?

ינון אזולאי: לשאת את רישיון הנהיגה בכל עת בוטל, היא שכחה שזה בוטל ב-2018.

ינון אזולאי: אני חושב שהיה נכון להגיד את זה גם בוועדה.

ינון אזולאי: כל הכבוד לגיא זוהר שהוא באמת מאיר את עיננו גם בדברים הטובים.

ינון אזולאי: אגב, פעם אחת – אם אני לא טועה זה הוא – האיר את עיניי בדברים שלי, אז יש לנו גם איזשהו פוקוס.

ינון אזולאי: אתם קרובים לשרה אז תמסרו לה ד"ש מוועדת כספים.

ינון אזולאי: זה מאוד חשוב לנו.

ינון אזולאי: תודה.

אלכס קושניר: גם כשהממשלה באה עם משהו טוב אנחנו בכוננות ספיגה.

אלכס קושניר: מחפשים קאצ' בתקנות.

ינון אזולאי: אנחנו עשינו את הטוב.

ינון אזולאי: אתם אומרים שבאתם לשנות אז תשנו, למה אתם לוקחים את זה?

אלכס קושניר: בואו נעבור להקראה.

אייל לב ארי: רק עניין אינפורמטיבי: בגלל שכבר נשלחו חידוש לרישיונות, מה הקבוצה שתיהנה מהתקנות האלה בטווח הזמן המידי?

אייל לב ארי: כמה בעלי רישיונות?

תמר פרידמן: ביקשנו אישור של רטרו מרז ניזרי, עדיין לא קיבלנו, בגלל זה אני כל הזמן על הטלפון, שאולי יעדכנו אותי שכבר התקבל האישור.

תמר פרידמן: קשה לנו להאמין שבאמת יש כאלה ששילמו את 510 השקלים ב-1 באוקטובר והוציאו רישיון לרכב מקצועי ב-3 באוקטובר, אבל ככל וזה קרה המחשב ביצע להם את הקיזוז הזה.

תמר פרידמן: ברגע שאישור הרטרו של רז ניזרי יתקבל אנחנו נעביר לכם אותו.

אייל לב ארי: עכשיו ההוראה היא כן עם רטרו.

תמר פרידמן: זה נכנס לתוקף החל מה-1 באוקטובר.

תמר פרידמן: אנחנו שולחים רישיונות חודשיים קודם אז כבר ב-1 באוגוסט נשלחו רישיונות עד גיל 70 לנהגים.

אייל לב ארי: אבל הוועדה תאשר היום גם את ההוראה של הרטרו.

אייל לב ארי: יש אישור או אין אישור?

אייל לב ארי: אני מחכה לקבל.

אייל לב ארי: הם על זה במשרד המשפטים.

אייל לב ארי: הם מחכים לקבל את האישור.

אייל לב ארי: ברגע שהוא יגיע הם יעבירו לי ישר לטלפון.

אלכס קושניר: אז אנחנו כרגע לא יכולים להצביע?

אייל לב ארי: זה בדיוק מה שאני שואל.

אייל לב ארי: אנחנו מצביעים על התקנות כמקשה אחת.

תמר פרידמן: אנחנו מבקשים שנצביע ולגבי הרטרו אנחנו נעדכן בהמשך.

אלכס קושניר: אז אתם רוצים שנצביע ושאני אגיש רביזיה?

אייל לב ארי: כן.

אלכס קושניר: אז זה מה שנעשה.

אלכס קושניר: ברגע שתעבירו את הרטרו אנחנו נסיר את הרביזיה.

ברוניסלבה חירמן: בכל מקרה לא תיווצר ב-3 ימים שעברו טעות להחזר לאף אחד.

ברוניסלבה חירמן: זו קבוצה ריקה.

אלכס קושניר: לא, זה עניין של חוק וסדר.

ולדימיר בליאק: עניין פרוצדורלי.

תמר פרידמן: "טיוטת תקנות התעבורה (תיקון מס'...) התשפ"א-2021

אלכס קושניר: אני מעלה את התקנות להצבעה.

אלכס קושניר: מי בעד התקנות?

אלכס קושניר: מי נגד?

אלכס קושניר: מי נמנע?

אלכס קושניר: בעד – פה אחד

אלכס קושניר: התקנות אושרו.

אלכס קושניר: אני מגיש רביזיה עד לקבלת אישור הרטרו מכם, ברגע שנקבל נסיר את הרביזיה ונודיע לכם.

אלכס קושניר: תודה רבה.

אלכס קושניר: הישיבה נעולה.